### Beslutningstema

Det skal besluttes, om der skal gives dispensation til at bygge det ansøgte cykelskur og etablere ny overkørsel til placering af affaldscontainere.

### Sagsfremstilling

Bestyrelsen for feriecenteret på [adresse] 99, [adresse], 6792 Rømø, søger om at nedrive eksisterende cykelskur på 30 m2 og opføre og placere et nyt skur på 48 m2 i samme område ud mod vej

Skuret ønskes dog placeret tættere på skel, end det er tilladt i lokalplanen, der gælder for området. Der er ikke tidligere udstedt dispensation til lignende byggeri i området.
Skuret ønskes placeret 1 meter fra skel mod nabo og 2 meter fra skel mod vej og 12 meter fra beboelseshus. (Nyt skur er markeret med rød firkant på vedlagt situationsplan, dog placeret med ovenstående afstande til skel).

[adresse] vil blive udført med træbeklædning uden vinduer mod nabo eller vej. Taget ønskes fladt og med klar plast.

Ansøger oplyser, at afstand fra skur til facade på de sidste tre lejligheder vil blive for lille til at parkere biler ud for lejlighederne, hvis skuret skal placeres 5 meter fra skel mod vej. Ansøger oplyser, at skuret ikke vil stå tættere på skel end det nuværende skur.

Der ønskes dispensation fra lokalplanen til at placere cykelskuret tættere på skel mod naboen, da den ønskede størrelse cykelskur ellers ikke kan være der for de nuværende nedgravede affaldscontainere. Forvaltningen har foreslået en alternativ placering af skuret på matriklen, så det nye skur blev placeret ved bygning markeret med rød prik. Ansøger ønsker ikke at ændre placering.

Skuret skal placeres, så de seks affaldscontainere (markeret med små røde firkanter) kan stå direkte ud til vej. Affaldscontainere bliver afdækket med et lavt hegn mod skel (markeret med blåt).
For at efterkomme krav fra forsyningen skal der flisebelægning helt ud til vej i det område. Etablering af fast belægning vil dog være af en karakter som ny indkørsel til ejendommen. Der er i dag allerede to indkørsler til ejendommen, hvorfor forvaltningen vurderer, at det ikke er hensigtsmæssigt at etablere en overkørsel yderligere.

Ejendommen er omfattet af Lokalplan nr. 236 for fritidshuse ved [adresse], Rømø. Jf. § 6.2 må der på hver selvstændig matrikuleret ejendom kun opføres et enkelt beboelseshus, én garage/carport/udhus samt én småbygning. Ydermere foreskriver § 6.3, at der samlet maksimalt må være 35 m2 garage/carport/udhus.

I det konkrete tilfælde er der tale om et eksisterende feriecenter bestående af 42 ferielejligheder opført på samme matrikel. Ejendommen adskiller sig således fra det øvrige boligområde, og cykelskuret skal fungere til fælles parkering for det samlede kompleks.

Jf. § 7.1 gælder det for ny bebyggelse i området, at bygningernes ydervægge skal udføres i træ. Yderligere, jf. § 7.6 skal alle bygningernes tage udføres som saddeltage og beklædes med mørke ikke-reflekterende materialer.

Et fladt tag på cykelskuret vil være i fin samspil med matriklens resterende byggeri, der er udført med fladt tag beklædt med mørke ikke-reflekterende materialer. Der er ikke praksis for at tillade klar plast på mindre bygninger i lokalplanområdet. Lokalplanen tillader tagpap til bygninger, hvor det ikke er hensigtsmæssigt med strå eller grønne tage, for på den måde at beholde en ensartethed i materialer.

Jf. § 6.4 skal småbygninger placeres højst 5 meter fra beboelseshuset. Ydermere, jf. § 6.5, må udhuse, småbygninger mv. placeres indtil 5 meter fra skel.

Der er ikke praksis for at give dispensation i området til, at sekundære bygninger placeres tættere på skel end tilladt i lokalplanen. Der er ikke tidligere givet dispensation til at placere sekundær bebyggelse tættere på skel end 5 meter.
Der er givet en enkelt dispensation i området til at placere en garage længere væk end 5 meter fra beboelseshuset begrundet med terrænmæssige forhold på grunden.

Generelt håndhæves bebyggelsers placering restriktivt på Rømø, da bebyggelse som udgangspunkt skal ligge samlet på grunden for at bevare så meget natur mellem ejendommene som muligt. Dog er der i enkelte tilfælde givet dispensation til mindre afstande til skel ud fra en konkret vurdering og under forudsætning, at der ikke er naboindsigelser. Baggrunden for at meddele dispensation har typisk været, at de relativt små og irregulære grundstykker i mange tilfælde vanskeliggør en fornuftig placering af de sekundære bygninger, der samtidig overholder afstandskravene.

Jf. § 8.8 skal afskærmning af containere til dagrenovation udføres i træ eller beplantning. Afskærmning må stå ubehandlet eller behandles i facadefarverne iht. bilaget (i lokalplanen).

Jf. § 9.3 tillades der kun én overkørsel til hver ejendom.

Sagen har været i nabohøring hos naboen på matr. nr. 285a, Anton Kristoffersen, Rømø. Tønder Kommune har ikke modtaget bemærkninger fra naboen.

### Fagchefen for Plan og Udvikling indstiller,

|  |  |
| --- | --- |
| at | der meddeles afslag på placeringen af det ansøgte cykelskur, og |
| at | der meddeles afslag på ny overkørsel til matriklen |

### Beslutning

Indstillingen godkendt med den bemærkning, at udvalget ser positivt på etablering af et cykelskur med korrekt afstand til skel samt tagbelægning i tagpap. Udvalget ser i øvrigt gerne en samlet løsning til affaldssortering.